CELEX: 32013R1181
Language: hu
Date: 2013-11-19 00:00:00
Title: A Tanács 1181/2013/EU rendelete ( 2013. november 19. ) a 73/2009/EK tanácsi rendelet szerinti közvetlen kifizetésekre a 2013. naptári év vonatkozásában alkalmazandó kiigazítási mérték rögzítéséről és a 964/2013/EU bizottsági végrehajtási rendelet hatályon kívül helyezéséről

22.11.2013   
            
            
               HU
            
            
               Az Európai Unió Hivatalos Lapja
            
            
               L 313/13
            
         A TANÁCS 1181/2013/EU RENDELETE
   (2013. november 19.)
   a 73/2009/EK tanácsi rendelet szerinti közvetlen kifizetésekre a 2013. naptári év vonatkozásában alkalmazandó kiigazítási mérték rögzítéséről és a 964/2013/EU bizottsági végrehajtási rendelet hatályon kívül helyezéséről
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 43. cikke (3) bekezdésére,
   tekintettel az Európai Bizottság javaslatára,
   mivel:
   
               (1)
            
            
               A Bizottság 2013. március 25-én elfogadta a 73/2009/EK tanácsi rendeletben (1) meghatározott közvetlen kifizetésekre a 2013. naptári év vonatkozásában alkalmazandó kiigazítási mérték rögzítéséről szóló európai parlamenti és tanácsi rendeletre irányuló javaslatot. Mivel az Európai Parlament és a Tanács a szóban forgó kiigazítás mértékét nem határozta meg június 30-ig a 73/2009/EK rendelet 11. cikke (2) bekezdésének megfelelően, a Bizottság az 1290/2005/EK tanácsi rendelet (2) 18. cikke (4) bekezdésének megfelelően 964/2013/EU végrehajtási rendeletében (3) maga határozta meg a kiigazítás mértékét.
            
         
               (2)
            
            
               A Bizottságnak a 2014. évi költségvetés-tervezethez benyújtott 2. számú módosítási indítványában szereplő, a közvetlen kifizetések és a piaccal kapcsolatos kiadások összegére vonatkozó előrejelzések alapján a pénzügyi fegyelem által megkívánt összeget, amelyet a 2014. évi költségvetés-tervezet készítésekor figyelembe vettek, ki kell igazítani. A módosítási indítvány a pénzügyi fegyelem által megkívánt 902,9 millió EUR összeggel számolt, amely tartalmazza a mezőgazdasági ágazatot érintő válságokra képzett tartalék összegét is.
            
         
               (3)
            
            
               A Bizottság 2013. október 16-án, az 1290/2005/EK rendelet 18. cikke (4) és (5) bekezdésének alapján elfogadta a közvetlen kifizetésekre a 2013. naptári év vonatkozásában alkalmazandó kiigazítási mérték új összegének rögzítéséről szóló tanácsi rendeletre irányuló javaslatot.
            
         
               (4)
            
            
               Az 1290/2005/EK rendelet 18. cikkének (4) bekezdése felhatalmazza a Bizottságot, hogy meghatározza a szóban forgó kiigazítás mértékét, és a Bizottság ennek alapján hozta meg a 964/2013/EU végrehajtási rendeletet.
            
         
               (5)
            
            
               Az 1290/2005/EK rendelet 18. cikkének (5) bekezdése úgy rendelkezik, hogy legkésőbb december 1-jén a Tanács – a rendelkezésére álló új adatok függvényében – módosíthatja a közvetlen kifizetések kiigazításának mértékét. Tekintettel azonban a Bíróság 2008. május 6-án a C-133/06. sz. ügyben (4) hozott ítéletére, ez a származékos jogalap jogszerűen már nem használható.
            
         
               (6)
            
            
               Az EUMSZ 43. cikkének (3) bekezdése lehetővé teszi a Tanács számára, hogy intézkedéseket fogadjon el a támogatások rögzítésére. Következésképp, a pénzügyi fegyelmi mechanizmus keretében a mezőgazdasági termelőknek valamely támogatás iránti kérelem alapján juttatott közvetlen kifizetések kiigazítási mértékének rögzítése ezen említett jogalapra való tekintettel kell, hogy történjen.
            
         
               (7)
            
            
               Általános szabályként az egy adott (N.) naptári évre közvetlen kifizetés iránti támogatási kérelmet benyújtó mezőgazdasági termelők részére az N + 1. pénzügyi éven belüli kifizetési időszakban folyósítják a kifizetést. A tagállamoknak azonban – bizonyos korlátokon belül – lehetőségük van arra, hogy a mezőgazdasági termelők részére a szóban forgó kifizetési időszak lejárta után késedelmesen – időbeli korlát nélkül – teljesítsék a kifizetéseket. Előfordulhat, hogy a késedelmes kifizetések teljesítése egy későbbi pénzügyi évben történik. Ha egy adott naptári évre vonatkozóan a pénzügyi fegyelmi mechanizmust kell alkalmazni, a kiigazítási mérték nem alkalmazandó azokra a kifizetésekre, amelyekre vonatkozóan a támogatási kérelmet azon naptári évtől eltérő naptári években nyújtották be, mint amelyre vonatkozóan a pénzügyi fegyelmi mechanizmust alkalmazni kell. Ezért a mezőgazdasági termelők közötti egyenlő bánásmód biztosítása érdekében indokolt úgy rendelkezni, hogy a kiigazítási mérték csak azokra a kifizetésekre alkalmazandó, amelyekre vonatkozóan a támogatási kérelmet abban a naptári évben nyújtották be, amelyben a pénzügyi fegyelmi mechanizmust alkalmazni kell, függetlenül attól, hogy a kifizetéseket a mezőgazdasági termelők részére mikor folyósítják.
            
         
               (8)
            
            
               A közös agrárpolitika reformjával kapcsolatos 2013. június 26-i politikai megállapodás keretében az a döntés született, hogy a pénzügyi fegyelmi mechanizmus a közvetlen kifizetések 2 000 EUR összeget meghaladó részére alkalmazandó. Ezenkívül arról is megállapodás született, hogy egy adott pénzügyi év végén felhasználatlan előirányzatok (ha vannak) a következő évben kerülnek kifizetésre a mezőgazdasági termelők részére, a pénzügyi fegyelmi mechanizmusnak megfelelően. A következetesség érdekében indokolt az egymást követő évekre ugyanazt a küszöbértéket meghatározni. A pénzügyi fegyelmi mechanizmust hasonló módon kell alkalmazni a 2013-as naptári év tekintetében is ahhoz, hogy az összhangban álljon azzal, amit a megállapodás a jövőre nézve meghatározott; ezért indokolt rendelkezni arról, hogy a kiigazítási mérték csak a 2 000 EUR-t meghaladó összegekre legyen alkalmazandó.
            
         
               (9)
            
            
               A 73/2009/EK rendelet 11. cikkének (3) bekezdése úgy rendelkezik, hogy az említett rendelet 121. cikkében előírt növekedési ütemezésnek a rendelet 2. cikkének g) pontja szerinti új tagállamokban odaítélt összes közvetlen kifizetésre való alkalmazása keretében a pénzügyi fegyelmi mechanizmust az új tagállamokra nem kell alkalmazni azon naptári év kezdetéig, amelyben a közvetlen kifizetéseknek az új tagállamokra alkalmazandó szintje legalább egyenlő a többi tagállamban az adott időpontban az ilyen kifizetésekre alkalmazandó szinttel. Mivel Bulgária és Románia esetében a közvetlen kifizetésekre vonatkozóan a 2013. naptári évben még alkalmazni kell a növekedési ütemezést, az e rendeletben meghatározandó kiigazítási mértéket e tagállamok mezőgazdasági termelői tekintetében nem kell alkalmazni.
            
         
               (10)
            
            
               A 73/2009/EK rendelet Horvátország csatlakozási okmányára tekintettel módosításra került. Mivel a 2013-as naptári évben Horvátország esetében is alkalmazni kell a 73/2009/EK rendelet 121. cikkében meghatározott növekedési ütemezést, az e rendeletben meghatározandó kiigazítási mértéket Horvátország mezőgazdasági termelői tekintetében nem kell alkalmazni.
            
         
               (11)
            
            
               Annak érdekében, hogy a kiigazítási mértéket a 73/2009/EK rendeletben a kifizetések mezőgazdasági termelők részére való teljesítésének megkezdésére előírt időponttól alkalmazni lehessen, ezt a rendeletet 2013. december 1-jétől kell alkalmazni.
            
         
               (12)
            
            
               A mezőgazdasági termelőknek a 2013. naptári évre vonatkozóan benyújtott támogatási kérelmek alapján nyújtandó kifizetések teljes összegét az új kiigazítási mérték figyelembevételével kell kiszámítani. Az egyértelműség érdekében a 964/2013/EU végrehajtási rendeletet hatályon kívül kell helyezni,
            
         ELFOGADTA EZT A RENDELETET:
   1. cikk
   (1)   A mezőgazdasági termelőknek a 2013. naptári évre vonatkozóan benyújtott támogatási kérelmek alapján nyújtandó, a 73/2009/EK rendelet 2. cikkének d) pontja szerinti közvetlen kifizetések összegének 2 000 EUR-t meghaladó részére 2,453658 %-os csökkentést kell alkalmazni.
   (2)   Az (1) bekezdés szerinti csökkentés Bulgária, Románia és Horvátország területén nem alkalmazandó.
   2. cikk
   A 964/2013/EU végrehajtási rendelet hatályát veszti.
   3. cikk
   Ez a rendelet az Európai Unió Hivatalos Lapjában való kihirdetése napján lép hatályba.
   Ez a rendelet 2013. december 1-jétől alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2013. november 19-én.
      
         
            a Tanács részéről
         
         
            az elnök
         
         L. LINKEVIČIUS
      
   
   
      (1)  A Tanács 2009. január 19-i 73/2009/EK rendelete a közös agrárpolitika keretébe tartozó, mezőgazdasági termelők részére meghatározott közvetlen támogatási rendszerek közös szabályainak megállapításáról és a mezőgazdasági termelők részére meghatározott egyes támogatási rendszerek létrehozásáról (HL L 30., 2009.1.31., 16. o.).
   
      (2)  A tanács 2005. június 21-i 1290/2005/EK rendelete a közös agrárpolitika finanszírozásáról (HL L 209., 2005.8.11., 1. o.).
   
      (3)  A Bizottság 2013. október 9-i 964/2013/EU végrehajtási rendelete a 73/2009/EK tanácsi rendeletben meghatározott közvetlen kifizetésekre a 2013-as naptári év vonatkozásában alkalmazandó kiigazítási mérték rögzítéséről (HL L 268., 2013.10.10., 5. o.).
   
      (4)  C-133/06. sz. ügy: Európai Parlament kontra Tanács (EBHT 2008., I-3189. o.).